**OTT FOLYTATTUK, AHOL TAVALY ABBAHAGYTUK!**

**EZ A NAP A DÁNIELEK NAPJA VOLT!**

Csapatunk a Budapest I. osztályában szereplő REAC Futball csapata lejátszotta mérkőzését a tavaszi első fordulóban a II. Ker. UFC együttesének pályáján. A mérkőzésre azt is mondhatnánk, hogy országos fix kettesnek számított, hisz ellenfelünk a tabella utolsó helyén szerénykedik, mi pedig vezetjük a bajnokságot. Azonban az úgynevezett kötelező győzelmek a legnehezebbek, főleg úgy, hogy a hosszú téli szünet után első igazán komoly tétmérkőzésünk volt. A csapatunknál a téli szünetben komoly személyi változások nem voltak. Távozott tőlünk 4 játékos, illetve 3 új igazolással erősítettük meg keretünket. A mérkőzés nyugodtan leírhatom farkasordító hidegben került megrendezésre, műfüves pályán. Ellenfelünk a mérkőzés kezdetétől látszólag csak a védekezésre koncentrált. Megszállták saját térfelüket, szervezetten megpróbáltak védekezni, de ez az erő ki is merült ebben, hisz támadásvezetésre gyakorlatilag nem is maradt energiájuk. Gyömöszöltük az ellenfelet, egymás után jöttek az ellenfél 16-ra a beadások, lövések, de valahogy az utolsó pillanatban mindig becsúszott egy kis hiba, így sokáig nem szereztünk gólt. A 35. percben azonban megtört a jég. Jobboldalról Horváth Levente remekül adott be a hosszú ötösre, ahol házi gólkirályunk Kasza Dani nagyszerű fejessel megszerezte első gólunkat. Kasza Dani ott folytatta, ahol tavaly abbahagyta, mivel az őszi fordulóban ő szerezte meg az utolsó gólunkat is. A gól után megnyugodtunk, továbbra is támadtunk, két kihagyott lehetőség is jelezte fölényünket. Horváth Patrik helyzetét, illetve Kiss Tamás lövését védte az ellenfél kapusa. Az első félidő után 1:0-ra vezettünk. A második félidő elején mintha játékosaink nagyobb elánnal vetették volna magukat a küzdelembe, minél hamarabb el akarták dönteni a mérkőzést a második gólunkkal. Az 50. percben mintaszerű támadás meghozta második gólunkat. Kiss Tamás remekül indította Kasza Danit a baloldalon, akinek nagyszerű beadására a hosszú ötösön érkezett Lőrincz Dani és magabiztosan megszerezte második gólunkat. Az 54. percben végleg megpecsételődött ellenfelünk sorsa. Kiss Tamás szöglete után Kutai Dániel fejelt kapura, amibe az ellenfél kapusa ugyan bele tudott érni, de már csak a gólvonalon túl. Igaz a hálót nem érte el a labda, de a játékvezető természetesen megadta az érvényes találatot. Mint a mérkőzés beszámolóm címében jelzem, ezen a napon nagyon jó volt Dánielnek lenni, hisz góljainkat ők érték el. Remélem, hogy nemcsak egyszer lesz Dániel nap a bajnokságunk során. A találkozó hátralévő idejében is nyomasztó mezőnyfölényben voltunk, több lehetőségünk adódott, de sajnos több gólt nem sikerült elérnünk. Ellenfelünk is becsülettel küzdött, de mindössze egy lövéssel veszélyeztetett a második félidőben. A mérkőzésen ugyan a gólarányunk szerényebb lett annál, amit talán a mérkőzés előtt gondolhattunk, de azt is el kell ismernünk, hogy ellenfelünk is többet mutatott a tavalyi mérkőzésénél, illetve talán mi sem pörögtünk a megszokott színvonalon.

A következő fordulóban hazai pályán szintén a kerületben működő Budapest I. osztályú csapattal a Testvériség SE-vel mérjük össze erőnket. Mint mindig most is győzelmet várunk, annak függvényében pedig főleg, hogy legnagyobb ellenfeleink közül a Gázgyár, illetve az Ikarus csapata vereséget szenvedett. Noha még nagyon sok van a bajnokságból, de kezd kikristályosodni, hogy nagy valószínűséggel most már az Újpest csapatával fogunk küzdeni a bajnoki címért.

Külön szeretnénk megköszönni a csapat nevében is az újjáalakult szurkolói csoportunknak, hogy végig biztatták csapatunkat.

Várjuk a következő hazai mérkőzésünkre Kedves Szurkolóinkat!

HAJRÁ REAC!

Kiss István György